**Dragør SeniorBo/Beretning til generalforsamling 22.6.2020**

Foreningen Dragør SeniorBo blev stiftet på en generalforsamling i september 2019, og efterfølgende meldte omkring 15 medlemmer sig ind i foreningen efter at have betalt kontingent. Bestyrelsen har i perioden bestået af Nina Nørgaard, Niels Strange, Richard Berg-Larsen, Dorthe Brinck, Knud Bengtsson med suppleanter Annette Knudsen og Britta Stajner.

I november 2019 blev vores pjece ”*Præsentation og Vision for Dragør SeniorBo”* færdiggjort. Den indeholder præsentation og baggrund, mål for vores arbejde, vision om tryghed, nærvær og fællesskab. Den blev produceret efter mange diskussioner og inspiration fra eksisterende bofællesskaber, bl.a. Hjorteparken (Farum), Kamelia Hus (Valby), Almanakken (Allerød), Bovieran (Ishøj) m.fl.

Efterfølgende fik vi gode kontakter og nyttig viden, bl.a. på en stor ejendomskonference i Nordhavn, der præsenterede en række fællesskaber, orienterede om jura og finansiering, og om hvordan man bedst kommer i gang, og hvilket værdigrundlag man ønsker for sit fællesskab.

Vi startede en læserbrevskampagne i Dragør Nyt og fik kontakt til kommunal-bestyrelsens partier/lister. Deltog i møder med dem alle og fik solid opbakning til vores koncept, som efterhånden gradvist rettede sig mod Engvejsarealet. Skitser/modeller for boliger blev udarbejdet og præsenteret i forskellige sammenhænge – også her i dag på informationsmødet.

Sideløbende arbejdede vi på at rekruttere medlemmer til vores forening og p.t. er vi nået op på 30-35. Interessen har været stor.

Vi deltog i flere møder med arkitekter/investorer, og i skrivende stund har vi indgået et samarbejde med Anette Krarup, erfaren ejendomsudvikler, som har udarbejdet et forslag til udvikling af seniorboliger på Engvejsarealet/en del af arealet. Hun vil sammen med et professionelt rådgiverteam udvikle et plangrundlag i samarbejde med Dragør Kommune og Dragør SeniorBo.

I perioden er der i KB indledt en ny konstituering mellem A, O, V og T – og i aftalepapiret er specifikt nævnt Engvej og seniorboliger. På et møde med borgmester Eik D.Bidstrup i sidste uge fik vi grønt lys til at gå videre med vores planer, og efter sommerferien bliver vi sammen med et par andre interessenter indbudt til temamøde om udviklingen af Engvejsprojektet.

Endelig skal det nævnes, at vi har fået etableret foreningens nye hjemmeside [www.seniorbo2791.dk](http://www.seniorbo2791.dk) , hvor alle relevante dokumenter kan findes.

Nina Nørgaard

22.6.2020